**LO *CURÈ* E LO BENEDIT PAURUC**

Qu'i avè un còp un *curè* qu'avè le méison e lo casau au tinent deu segrat ; n'i avè pas qu'un sobiu entermèi. Aqueth *curè* qu'avè hòrt de bèra poralha ; tabé, dus vaupaucs de per 'quí pròche que s'entinoren per Ii anar panar pr'uu' neit bien negrosa.

Un ser, donc, que se retrobèren, mès com avè 'nqüèra lutz en çò deu *curè*, los dus compairs se metoren aus argüèits dens lo segrat n'atinents que tot lo monde estossi *cochat*.

Enfin, de cap a meineit, lo benedit que sortit de le cura, on èra vinut har le velhada. Per se'n tornar en çò de son, que divè passar tot de long deu segrat, e aquò ne l'acombinè pas hòrt, pr'amon qu'i hadè escurada com au vente deu lop e l'òmi qu'èra hòrt pauruc.

Qu'èra benlèu a meitat camin quòn lo semblèt enténer un bruit hens lo segrat. Pus, d'abòrd après, que se'n va 'nténer uu' vutz que didè tot torrem :

— Hòu ! Me'n harti, jo, de damorar estujat en 'queth trauc... Que'm destarda de'n sortir... Se n'i vas pas tu, jo qu'i vau...

E un auta vutz que didè :

— Tcho ! tcho ! Qu'i vau adara ; qu'es lo bon moment...

— Bon ! ce tornèva díder le permèira vutz. Sustot, causís lo mèi gras... Mès ne'u hècis pas cridar au mensh! Tòrs-li lo còth d'abòrd...

Lo benedit que s'arrevira, 'shantat, e que torna préner le cossa dinc a le pòrta deu *curè*.

— Vinetz viste, *Mossur curè* ! Vinetz viste! cridèt e quòn Ii avoren aubrit le pòrta. Qu'i a *revenants* au segrat, vòlen sortir de le hòcha !... Que'us èi entinuts ralhar en passants.

— Mès, praube òmi, ce'u respon lo *curè*, saps bien que sui plen de dolors, desgais se puish marchar...

— Tan pis, *Mossur curè* ! Hèi pa 'rré, ves ajudarèi... Mès vinetz viste benedir lo segrat !

E que parten tots dus, lo *curè*, palim-palam, en ranquejants. Au cap d'un moment, lo *curè* s'estanga :

— Mon òme, ce dit, ne puish pas dar mèi n'avant. Non, ne puish pas...

— Tan pis, *Mossur curè* ! ce'u respon lo benedit.

Montatz-me su' l'esquia : ves portarèi a gurpas.

Hèit com dit : lo benedit portants lo vielh *curè* qu'arriban au pè deu segrat.

Quòn va 'nténer marchar suu camin, lo *volur* qu'èra damorat au güeit, que querdot qu'èra lo son

companhon que tornèva. Lavetz, que boha tot toishau :

— Hòu ! e l'as ?... E es gras ?

Aquò qu'èra tròp preu benedit! Quòn entinot aquera vutz que Ii arribèva deu segrat avant, d'un pos d'umbe qu'envièt lo *curè* de l'aut bòrn deu varat e que s'escapèt en cridants :

— Magre o gras,

Aquí que l'as !

E s'estanguèt pas de córrer que quòn arribèt a soa casi. Aquí, se botèt au leit en tremblants com le hulha, e gausèt pas tirar lo cap de devath l'apriga que l'endoman après só-luvat.

Lo *curè*, un chic estambornit preu patac, que vit passar uu' ombra au travèrs deu segrat. E lo praube òmi s'amassèt com podot e se'n tornèt a soa casi en arròishas. Mès, l'endoman, le soa goja se trobèt de manca a le *volièra* lo mèi bèth capon, lo qui guardèva per lo tuvar lo jorn de l'assemblada.

Crosic-crosat, Mon conde acabat.

(Conté vers 1885 par Henri VIDAL, de Trensacq.)

(ar)Ranquejar : boiter suite à un accident, traîner la patte.

Cochar (fr) : S'ajacar (se coucher)- Ajacar (coucher)- Jaç (la couche - le gîte).

D'abòrd après : De tira après (De suite après - Aussitôt après).

Tot torrem : à voix très basse, pour soi.

Revenant (fr) : Esglasi - Auburi (un revenant)

Mossur curè (fr) : Sénher curat - S. caperan (Monsieur le curé)

Volur (fr) : Panaire (du verbe Panar- Voler) - Voleur

En arròishas : en se traînant par terre.

Volièra (fr) : Poralhèra - Porèr - Aucherèra (Poulailler-Volière)